- ኤፈሶን
- <
- 1
- >

ኦይትምስባብ ጳውሎሰታ ክታ
ኤፈሶን ኤድንከስካንታ
አርድንታ
ጳውሎስ ኤፈሶናር ኤድንከስካንታ ሙደንዘንካ ዳቅስሶ ክት ጻፍሳን ክቴና “ሳብታ ገቅርና ማድንግንዳ ጭለዘንኬ ፍጨዘን ዶቅድን ፍዝርንከስ ሙዳ ዋልቃ ማድንዳ ክት ዋልቀን ክርስቶስታ ገችታ ኤረንታ ጎያር ማድንደታ ሰጨና የልድንኬ” (1፡10) ጋይድንዳ ኮትኮ ከዘኔ። ጉጅሰረ የሱስ ክርስቶስካ ክክን ዋልቃ ማትንተካ ኤታ ሱሳ ሙደና ዋልቃ ማተርንግንዳ ኮም አንድር ገቅርን ፍክስዘን ኬት Ꮊቅዝድንግንዳ ሳብታ ዎርሰን ገቀርስዝድንዴ።
ኤፈሶናር ኤድንከስካንታ ክቴና እርንደታር ኖ ጻፍና ጻብድዮ ዋልቃትቼንጎካ ይ የጃን የድን ዳልክስካ፥ ሳብ ባቤና ይንታ ዎርሰን Ꮊስግንዳ ክት እጃናንከረ፥ ይንታ ይንችን የሱስ ክርስቶስጎካ ኬታ ይንታ ጎመንታ ነገትቼን Ꮊፍሰኮ Ꮊስግንዳ ባዛካይሳ ኬት ማቻናከረ፥ ሳብተረ አንድር Ꮊድን ጉርም ቃለን አያን ጭልንጎካ Ꮊስግንዳ መያ ኮት ማቻናከረ ኬዝዴ፥ ቃስትምስናረረ ጉጅሶ ኖ ጻፍስባብ ናበብድባብከስና ኬት ሙደንታ ዶቅንተና ክርስቶሳር ዶቅድን ዋልቃትቼንካ ዶፈን ማተርንግንዳ Ꮊስግንዳ ዶቅ ኬትም ዝግዝዳናንከረ ገቀርስዝዴ።
ኤድንከስ ክርስቶሳር ኬታ ዶቅድን ዋልቃትችንካ Ꮊስግንዳ ዋልቃትች ኬታ ዶቅዳናከረ Ꮊክ Ꮊክ ካምስ ኬዘንካ መያ ማቴ፥ ምክስ ኤሄና ዋልቃዘና ኮት ማድንካ ክርስቶስ ይንታ ዘነንታ ዱሬ፥ ምክስ ኤሄና ሰይን ኤሄንግንዳ ማድንካ ክርስቶስ ሰይን ኤሄንታ ዝክስምድን ሰይንንግንዴ፥ ምክስ ኤሄና ኬነንግንዳ ማድንካ ክርስቶስ ክእስግንዴ፥ ኖ ጻፍንባብ ክርስቶስጎካ መያ ማቻንደትም ሳብታ ዉች እምንተን አንድር በርእካ ክት ከዝድንᎺይካ ዳልግማ ማቻንደትካ መያ ማስሶ ኬዝዴ፥ ሙዳ ሪን ክት ሰድንዳ ክርስቶስታ ሶልመንኬ፥ ይንታ ማቴንም ካሲ ማስንቴን፥ ነገትቼን፥ ሳብታ ዉች እምንተንኬ ሳራትችንጎኬ።
ማጻፍን ኮትኮታ ሙዳ የድንተና
አርድንታ (1፡1-2)
ክርስቶስኬ ምክስ ኤሄንካ (1፡3—3፡21)
ክርስቶሳር ክላ ዶቅንት (4፡1—6፡20)
በእንታ (6፡21-24)
1
1 ሳብታ ጋይተካ ክርስቶስ የሱሰታ ኦይትምስባብ ጳውሎስዘንካ፥ ክርስቶስ የሱሳር ዶቅድን አሜንምስባብ፥ ኤፈሶን ካተመናር ዶቅድባብ ጭልንከስካንታ፥ ኦይት. ፍ. 18፡19-21።
2 ሳብ ዎንታ ባቤንዘንኬ፥ ጮይስ የሱስ ክርስቶስታ ዉች እምንተንኬ ሳራትችንካ የካንታ ማታ።
ክርስቶሳር Ꮊፈርድን አያናር አንጀና
3 ጭላር ዶቅድን አያንታ አንጀንም ሙዳ ክርስቶስካ ዎም አንጅባብ ዎንታ ጮይስንኬ የሱስ ክርስቶስታ ባቤን ማችባብ ሳብና አንጅማ፥ 4 ክታ እሪ ጭልምስባብኬ ይንኤርዝድ ሪካይሳ ማትሶቶ ሶልመካ ዎ ዶቅተርንግንዳ ፍጫ ሙደና ፍዝምተርንዘንካ እሪምሶ ክርስቶስካ ዎም እጄ። 5 የሱስ ክርስቶስጎካ ክታ ይንች ዎ ማድንግንዳ፥ ሳብ ይንታ ኡርማ ገቅርንካ እሪምሶ ዎም እጄ። 6 ኮነረ ይይምሳንዳ፥ ሶልምምስባብ ይንታ ይንችንጎካ ቦንችምሳንዳ ዉችኩን ዎካንታ እምምሳን እመና ጋለትምድንግንዴ። 7 ሳብታ ዉች እምንተንታ በድምንዘንካ አምሳንዳ ክታ ይንቺንታ ማቀስንካ ቆትምሶቶ ዎንታ ጎመንታ ነገትቼን Ꮊፍሶቴ። ቆለ. 1፡14። 8 ይንታ ዉች እምንተንመረ ኤጨኬ ኤስ ሙደን ዎካንታ በችሴ። 9 ሳብ ይንታ ላቅምንካ ክርስቶስጎካ እርምሶ ፍክስካንታ ይ ገቀርሳንግንዳ ክታ አችምሳን ኬዘን ዎ ኤዝድንግንዳ ይሴ። 10 ስለንታ በእንተንዘን ማትካንታ ዶቅድን ክታ ገቅርና ጭለዘነረ ፍጨዘነረ ዶቅድሪ ሙደንታ ዱራ ማችባብ ክርስቶስታ ገችታ ኤረንታ ጎይያር ማስካንቴ።
11 ሙደንም ይንታ ጋይተንግንዳ ፍዝድባብ ሳብ እሪምሶ ዎካንታ ይ ገቀርሳንግንዳ ክርስቶስጎካ ክታ ኮች ዎ ማድንግንዳ ዎም እጄ። 12 ኮነረ ክርስቶሰካ Ꮊድን ጉርም ይይንተካ እርንባብ ዎ ማቻንዳ ሳብታ ቦንቼንም ጋለትካ መያ ዎ ማዝድንግንዴ። 13 የተረ ዶፈን ቃለን፥ ኮነረ የንታ አቅንተታ ክላ ኬዘንም ኤሰርሰቶ ክርስቶሰካ አሜንተቴ፥ ኮትኮግንደረ ኖ የም እምካንታ Ꮊድን ጉርም ይሳን አያን ጭልንታ ማተምንካ የችምሰቴ። 14 ክታ ቦንቼንታ ጋለት ማትካንታ ሳብታ ማችባብከስ ሙደና ቆት ኬት ተይምተርን የለልታ፥ ኖየረ ዎ ተይድን ባእንታ ሳቼ።
ጳውሎስታ ምክስና
15 ኮካንታ ጮይስ የሱሳር የንታ ዶቅድን አሜንንጎኬ ሳብካንታ ፋስምስባብከስ ሙደንካንታ የንታ ዶቅድን ሶልመን ኤሰርስቶ፥ 16 የጎካ ሳብም ጋለተርቶ እ ምግዝድንደትካ የም ገቅርን ዛቃክቴ። 17 ቦንቻ ዝግዝድባብ ዎንታ ጮይስ የሱስ ክርስቶስታ ባቤን ሳብም ስግስሶ የ ክትም ኤዝድንግንዳ፥ ኤጨንምኬ መያ ማስዝድን አያን ጭልን የካንታ እምምድንግንዳ ምግዝድቴ። 18 ኮትኮግንደረ ክትካ የ ኤልምሳን Ꮊድን ጉርም፥ ኮነረ ሳብካንታ ፋስምስባብከዝደር ዶቅድን ቦንችምሳን ባእንታ ቆልመና Ꮊራከካ ማዳናነረ የ ኤዝድንግንደኬ የንታ ቡደንታ አፍንከስ ፎችምድንግንዳ፥ 19 ዎ አሜንድባብከስካንተረ ሙደንዘንካ ስግ አንድር ማችባብም ክታ ዎልቀን የ ኤዝድንግንዳ ምግዝድቴ። ኮነረ ይንታ አንድር ዎልቀንታ ፍክስን ክት ሰችሳንዳ፥ 20 ክርስቶሰም ደእያርንካ አምስሶ ጭላር ይንታ ምዝንዘን ዶቅስንኬ። የቺ 110፡1። 21 ክት ዶቅሳንደረ ሙደንም ቆልንተተኬ ገችታ ኤራ፥ ዎልቃ ሙደንዘን አነረ ማታ ቆልድባብ ሙደንዘንከረ ስግ ኮትኮግንደረ ኮ ፍጫሙደንዘን Ꮊክ ማታክናና Ꮊድን ፍጫ ሙደንዘነረ ላም ሙደንታ ዘርመካ ማቻን ቦንችምሳን ላምን ክትካንታ እምንተኬ። 22 ሳበረ ሙዳ ሪን ክታ ገችንታ ኤረንታ ጎይናር ማስሴ፥ ምክስ ኤሄንዘነረ ሙደንዘንካ ስግ ክት ዱራ ማድንግንዳ ማስሶ ዶርሴ። የቺ 8፡6። 23 ምክስ ኤሄነረ ሙዳ ሪም ሙደናሪ ጮጅድንዳ ክታ ጮችንዴ፥ ክርስቶሰተረ ና ዘኔ። ቆለ. 1፡18።

- ኤፈሶን
- <
- 1
- >

1:1 ኦይት. ፍ. 18፡19-21።

1:7 ቆለ. 1፡14።

1:20 የቺ 110፡1።

1:22 የቺ 8፡6።

1:23 ቆለ. 1፡18።

© 2025 TWFTW